b"\n_START_ARTICLE_\nLoftas\n_START_PARAGRAPH_\nLoftas (angl. loft 'pal\xc4\x97p\xc4\x97, vir\xc5\xa1utinis prekybinio pastato ar sand\xc4\x97lio auk\xc5\xa1tas')\xc2\xa0\xe2\x80\x93 (gyvenamojo) b\xc5\xabsto tipas, butas; gyvenimui pritaikytas apleistas fabrikas ar kitas pramoninio tipo pastatas, buvusios dirbtuv\xc4\x97s.\n_START_SECTION_\nIstorija\n_START_PARAGRAPH_\nId\xc4\x97ja nenaudojamus gamybinius, pramoninius pastatus pritaikyti gyvenimui bei darbui kilo XX a. 3 de\xc5\xa1imtmetyje JAV (Manhetene, Niujorkas). Tuomet \xc5\xbeem\xc4\x97s kaina miesto centre greitai pakilo, d\xc4\x97l ko daugum\xc4\x85 pramonini\xc5\xb3 objekt\xc5\xb3 teko i\xc5\xa1kelti \xc4\xaf miest\xc5\xb3 pakra\xc5\xa1\xc4\x8dius. Centrin\xc4\x97se miest\xc5\xb3 dalyse liko stov\xc4\x97ti tu\xc5\xa1\xc4\x8dios erdvios patalpos. Jomis prad\xc4\x97jo dom\xc4\x97tis menininkai. Juos su\xc5\xbeav\xc4\x97jo loft\xc5\xb3 erdvumas (auk\xc5\xa1tos lubos, puikios ap\xc5\xa1vietimo galimyb\xc4\x97s), palyginti nedidel\xc4\x97s nuomos kainos. XX a. 5 de\xc5\xa1. loftai i\xc5\xa1populiar\xc4\x97jo. Per de\xc5\xa1imtmet\xc4\xaf daugelis apleist\xc5\xb3 gamykl\xc5\xb3 JAV tapo stilingomis meninink\xc5\xb3 dirbtuv\xc4\x97mis. B\xc5\xabtent loftuose vir\xc4\x97 ir t\xc5\xb3 laik\xc5\xb3 bohemos gyvenimas. Populiar\xc5\xabs dailininkai loftuose k\xc5\xabr\xc4\x97 galerijas bei studijas. Loftu fabrik\xc4\x85 pavert\xc4\x97 ir amerikie\xc4\x8di\xc5\xb3 menininkas Endis Varholas (Andy Warhol). Jis \xc4\xafreng\xc4\x97 pirm\xc4\x85j\xc4\xaf loft\xc4\x85 rytinio Manheteno 47-ojoje gatv\xc4\x97je._NEWLINE_V\xc4\x97liau nuomoti did\xc5\xbeiules architekt\xc5\xabrin\xc4\x99 vert\xc4\x99 \xc4\xafgijusias patalpas miesto centre menininkams tapo per brangu. J\xc5\xb3 vietas u\xc5\xbe\xc4\x97m\xc4\x97 s\xc4\x97kmingai dirbantys advokatai ir finansininkai._NEWLINE_1960-aisiais loft\xc5\xb3 id\xc4\x97ja pasiek\xc4\x97 Europ\xc4\x85\xc2\xa0\xe2\x80\x93 Anglij\xc4\x85, Vokietij\xc4\x85, Austrij\xc4\x85 ir Olandij\xc4\x85. \xc5\xa0iandien loftai egzistuoja beveik kiekviename Amerikos ir Europos didmiestyje. J\xc5\xb3 yra ne tik presti\xc5\xbeiniuose centriniuose rajonuose, bet ir miest\xc5\xb3 pakra\xc5\xa1\xc4\x8diuose, kur netipinis gyvenamasis b\xc5\xabstas yra pigesnis. Vakaruose \xc5\xa1i\xc5\xb3 sen\xc5\xb3 pramonini\xc5\xb3 patalp\xc5\xb3 paklausa yra tokia didel\xc4\x97, kad j\xc5\xb3 liko visai nedaug, tod\xc4\x97l statybininkai stato naujus loft stiliaus pastatus.\n_START_SECTION_\nLoftai Lietuvoje\n_START_PARAGRAPH_\nLietuv\xc4\x85 loft\xc5\xb3 id\xc4\x97ja pasiek\xc4\x97 XX a. pabaigoje (meninink\xc5\xb3 iniciatyva). Atitinkam\xc5\xb3 patalp\xc5\xb3 kaina i\xc5\xa1augo apie 10 kart\xc5\xb3 (pvz., XX a. pabaigoje gamykloje \xe2\x80\x9e555\xe2\x80\x9c 1\xc2\xa0m\xc2\xb2 patalp\xc5\xb3 kaina\xc2\xa0\xe2\x80\x93 apie 500 lit\xc5\xb3; 2008\xc2\xa0m. nekilnojamo turto bendrovi\xc5\xb3 si\xc5\xablom\xc5\xb3 gamykl\xc5\xb3 patalp\xc5\xb3 kaina\xc2\xa0\xe2\x80\x93 iki 5000 lit\xc5\xb3 u\xc5\xbe 1 m\xc2\xb2). Pastaruoju metu \xc4\xaf loftus investuoja ir verslininkai, nekilnojamojo turto agent\xc5\xabros. Did\xc5\xbeiausias loft\xc5\xb3 kvartalas\xc2\xa0\xe2\x80\x93 netoli Vilniaus centro (\xc5\xa0ev\xc4\x8denkos gatv\xc4\x97je) sovietme\xc4\x8diu veikusi radiotechnikos matavimo prietais\xc5\xb3 gamykla, vadinta gamykla \xe2\x80\x9e555\xe2\x80\x9c. Pirmoji erdvioje (500 m\xc2\xb2) gamyklos patalpoje \xc4\xafsik\xc5\xabr\xc4\x97 reklamos bendrov\xc4\x97 \xe2\x80\x9eIde\xc3\xa9 fixe\xe2\x80\x9c. Keli menininkai \xc5\xa1ioje gamykloje \xc4\xafk\xc5\xabr\xc4\x97 pirm\xc4\x85sias dirbtuves._NEWLINE_2002\xc2\xa0m. buvusios spaustuv\xc4\x97s \xe2\x80\x9eTiesa\xe2\x80\x9c patalpose \xc4\xafkurta \xe2\x80\x9eMen\xc5\xb3 spaustuv\xc4\x97\xe2\x80\x9c. 2003 metais prad\xc4\x97tas projektas \xe2\x80\x9eSapiegos dominija\xe2\x80\x9c paskatino lietuvi\xc5\xa1k\xc5\xb3 loft\xc5\xb3 k\xc5\xabrim\xc4\x85si (namas yra Vilniuje, Antakalnyje, kadaise didikams Sapiegoms priklausiusio namo valdose).\n_START_SECTION_\nAteitis\n_START_PARAGRAPH_\nAmerikoje bei Europoje tikri loftai vertinami, kadangi j\xc5\xb3 liko nedaug. Pvz., Niujorke lofto 1\xc2\xa0m\xc2\xb2 kainuoja iki 12 000 JAV doleri\xc5\xb3, \xc4\x8cekijoje\xc2\xa0\xe2\x80\x93 nuo 3 000 iki 4 000 JAV doleri\xc5\xb3; Maskvoje lofto su vaizdu \xc4\xaf Maskvos up\xc4\x99 1\xc2\xa0m\xc2\xb2 kaina\xc2\xa0\xe2\x80\x93 apie 30 000\xe2\x80\x9350 000 JAV doleri\xc5\xb3. Tenkindami rinkos poreikius, nekilnojamojo turto vystytojai jau stato loft\xc5\xb3 imitacijas. Tai naujos statybos namai ir butai, \xc4\xafrengti kaip loftai. Naujos statybos pastatuose i\xc5\xa1laikomos pagrindin\xc4\x97s loft\xc5\xb3 ypatyb\xc4\x97s\xc2\xa0\xe2\x80\x93 erdvumas bei dydis. Naujuose pastatuose geriau apgalvotos komunikacij\xc5\xb3 sistemos, numatytas \xc5\xa1ildymas, kurio nebuvo originaliuose loftuose. Naujame 2007\xc2\xa0m. bendrajame Vilniaus plane numatyta, kurias pramonin\xc4\x97s teritorijas galima keisti \xc4\xaf gyvenamas\xc2\xa0\xe2\x80\x93 komercines."